Lissa Mathiasen (S), 2002-03-21:
Det pæneste, jeg kan sige, er, at det er et bunkebryllup, der har to fællesnævnere: den ene er at spare penge, og den anden er, så vidt vi kan se, at der overhovedet ikke er nogen saglige argumenter for at foretage de beskæringer.
Det er ikke godt nok eller rimeligt i betragtning af betydningen af i hvert fald nogle af de områder bare at pulje det hele sammen.
Den form for præstationstrang synes vi altså ikke pynter, og vi vil også opfordre til, at forslaget bliver opdelt, ellers bliver der ikke nogen seriøs håndtering af sagerne.
Punkt 1, nedlæggelsen af BUR: Ja, det kan vi sådan set godt støtte.
Men omvendt vil jeg godt sige, at ikke mindst fra en minister, der også har erhvervsområdet under sig, savner vi en mere fremsynet holdning.
Byggeriet befinder sig efter sigende i en produktivitetsmæssig krise, kvaliteten af byggeriet står heller ikke helt mål med de forventninger, som jeg tror, vi alle sammen har, og derfor savner vi faktisk at se et udspil fra ministeren, som kan give et godt og konstruktivt bud på, hvordan man egentlig får bedre greb om tingene.
Så er der de alternative boliger til unge.
Det er sådan set i orden, at støtten bliver afskaffet, men jeg vil godt give udtryk for, at vi forstår simpelt hen ikke, at ministeren ikke ønsker at bevare den aftale, som er indgået med kommunerne om at have en buffer netop ved uddannelsesstarten efter sommerferien.
Så vil jeg godt tilkendegive, at vi forstår heller ikke afskaffelsen af de få penge, der var sat af til forsøgsbyggeri.
Lad mig bare nævne forsøg med boliger til hjemløse og andre vanskeligt stillede grupper.
I den forbindelse vil jeg godt bede ministeren forklare mig her i salen, hvordan lige nøjagtig det element harmonerer med den aftale, der just er indgået om satspuljemidlerne.
Jeg mener faktisk, det er i direkte strid med den aftale, for der er en tillægsklausul, som siger, at der ikke må fjernes penge fra et område, der er lagt penge ind på.
Det håber jeg at få et svar på.
Sidst, men ikke mindst, er der afskaffelsen af beboerrådgiverne - en ordning, som efter vores vurdering har haft en uvurderlig effekt og endda for meget små penge.
Ser vi på høringssvarene, advarer alle mod at afskaffe dem.
Beboerrådgivere udgør en meget vigtig del af den boligsociale indsats i visse boligområder, hvor de i tæt samarbejde med ejendomsfunktionærer, daginstitutioner, klubber og frivillige beboere udfører et fantastisk stykke arbejde, fordi de har et indgående kendskab til boligområdet og er med til at opfange og forebygge sociale problemer.
Ydermere er der tale om boligområder, der i det daglige har en stor opgave med at hjælpe de svageste.
Det er områder, som er præget af psykisk syge, misbrugere og hjemløse, og samtidig er det ofte de selv samme områder, der har den største andel af borgere med anden etnisk baggrund og dermed en stor integrationsopgave. Dertil kommer, at det forekommer urimeligt, hvis det alene er lejerne i netop disse boligområder, der skal betale den indsats.
Disse boligområder har samfundet i en årrække brugt - jeg fristes endda til at sige misbrugt - til parkering af boligsociale problemer, og så meget desto mere kan man ikke være bekendt at overlade opgaven udelukkende til beboerne.
Eller ligger der, som jeg hører Venstre give udtryk for, bare et forsøg på at overflytte udgiften til kommunen bag det?
Fra lokalt hold hører vi politiet udtrykke meget stor bekymring for den nye byrde, de skal til at løfte.
I Det Kriminalpræventive Råd har vi så sent som i dag hørt fru Eva
Smith give udtryk for, at det er et meget væsentligt arbejde, der bliver gjort, og også bekymring over, hvad der rent faktisk nu bliver fjernet i disse boligområder.
Også SSP-medarbejdere landet over reagerer.
Der er utrolig flotte resultater at glæde sig over.
Vi kan f.eks. tage Rødovre, hvor udgiften til udbedring af hærværk er gået ned fra 150.000 kr. til godt 11.000 kr. over de sidste 7 år, og sådan kunne jeg blive ved.
En nedlæggelse af ordningen vil få utrolige konsekvenser, og derfor kan vi ikke støtte den.
Jeg skal så tilkendegive, at jeg nok burde have haft en lidt længere taletid, for jeg har også talt på såvel Det Radikale Venstres som SF's vegne.